આજે ‘પ્રિક હિલ’ નામે ઓળખાતી એ ટેકરી પર થયેલા એ પહેલા હત્યાકાંડના અવાજો, નીચે છાવણીમાં પણ લોકોએ સાંભળેલા. પરંતુ કેટલાકે એમ માનીને મન મનાવી લીધેલું, કે ત્યાં કોઈ અજાણ્યા માર્ક્સવાદીઓ કે પાગલોને મારવામાં આવી રહ્યા હશે! અથવા તો… ત્યાં ઊપર તો કોઈ બીજો જ દેશ છે; કાયદાનું પાલન કરવામાં માનતા હો તો ઉપર ક્યારેય જવું નહીં, વગેરે, વગેરે! પરંતુ સ્વતંત્ર અને સ્પષ્ટ વિચારો ધરાવતા શિન્ડલરના કેટલાક કામદારો, સવારે પ્લાઝોવથી નીકળીને વેલિક્ઝા સ્ટ્રીટ પર આવેલી કેબલ ફેક્ટરી પાસેથી પસાર થઈને ‘ડેફ’ સુધી કામ કરવા પહોંચ્યા, ત્યારે તેમને ખબર પડી, કે મોન્ટેલ્યુપિકથી આવેલી એ કેદી સ્ત્રીઓને ઓસ્ટ્રિઅન ટેકરી પરના એ કિલ્લામાં લઈ જઈને શા માટે મારી નાખવામાં આવી હતી? એ સ્ત્રીઓને ટ્રકોમાં ભરી-ભરીને લાવવામાં આવી રહી હતી, ત્યારે આખાયે પ્લાઝોવમાં તેનો ઘોંઘાટ સંભળાતો હતો, પરંતુ એસએસના કોઈ માણસને ત્યારે આશ્ચર્ય કેમ નહોતું થતું? તેનું કારણ એ હતું, કે પ્લાઝોવના કેદીઓને તો મહત્ત્વના સાક્ષી તરીકે કોઈ ગણતું જ ન હતું! ભવિષ્યમાં કોર્ટ સુધી પહોંચી જઈને આ વિશાળ સાક્ષીગણ તેમના માટે મુશ્કેલી સર્જશે એવી જરા જેટલી પણ ચિંતા તેમને હોત, તો જરૂર સૈનિકો એ સ્ત્રીઓને મારી નાખવા માટે જંગલમાં ઊંડે સુધી લઈ ગયા હોત!